Frances Perkins
Frances Perkins, 1882-1965, amerikansk sociolog og politiker. 1910-33 blev hun landskendt for sit arbejde i New York for at bedre løn- og arbejdsvilkårene blandt kvinder og børn. 1933-45 var Frances Perkins, der var demokrat, arbejdsminister under præsident Roosevelt. Hun blev den første kvinde, der beklædte en amerikansk ministerpost. Hun var drivkraften bag flere af Rooseveltregeringens sociale reformer under depressionen i 1930'erne.